KINNITATUD
							Kaitseväe Akadeemia ülema 14.06.2024
							käskkirjaga nr 1040

KADETIKASIINO KODUKORD

1.	ÜLDSÄTTED
1.1.	Kaitseväe Akadeemia (edaspidi KVA) kadetikasiino kodukord sätestab kadetikasiino töökorralduse, käitumisreeglid ja inventari heaperemeheliku kasutamise. Dokumendis reguleerimata küsimustes lähtutakse õigusaktidest ja üldtunnustatud käitumisnormidest.
1.2.	Kord kehtib kadetikasiino kasutatavates ruumides ja on mõeldud täitmiseks kõigile seal viibijatele.

2.	KADETIKASIINO EESMÄRGID
2.1.	Võimaldada õppuritel vaba aega veeta. 
2.2.	Pakkuda võimalusi korraldada õppurite silmaringi avardavaid õppekavaväliseid tegevusi.
2.3.	Arendada õppurite, toetajaliikmete, KVA isikkoosseisu ja külaliste seltsielu ühisürituste ning traditsiooniliste Kadetikogu tegevuste kaudu.
2.4.	Valmistada ette esimese õppeaasta kadette, et nad omandaksid kogemusi, saaksid ülevaate kadetikasiino majandamisest, asjaajamisest ja juhtimisest ning kannaksid edasi kadetikasiino traditsioone ja järjepidevust. 

3.	MÕISTED
3.1.	Kadetikogu – akadeemia üliõpilaskonda koondav organisatsioon, mille liikmed on KVA õppurid ja täitevorgan ehk juhatus koosneb teise õppeaasta kadettseersantidest, keda juhib ja esindab teise õppeaasta kadettveebel.
3.2.	Kadetikasiino juhatus – kadetikasiino juhataja ja varustaja.
3.3.	Kadetikasiino toimkond – kadetikasiino igapäevase toimimise ja korrasoleku eest vastutav meeskond, kuhu kuuluvad toimkonna vanem ja toimkondlane. 
3.4.	Õppur – kuulaja, kursuslane, ekstern, külalisõppur või kadett, kes õpib KVA tasemeõppes või täienduskursusel.
3.5.	Külaline – muu kadetikasiino külastaja; isik, kes ei ole Kaitseväe teenistuja või kellel puudub iseseisev sissepääs KVA territooriumile.

4.	LAHTIOLEKUAEG NING AVAMIS-, VALVESTAMIS- JA KASUTUSÕIGUS
4.1.	Kadetikasiino on lahti esmaspäevast neljapäevani ajavahemikus 19.00–23.00.
4.1.1.	Kadetikasiino lahtiolekuaega saab pikendada kuni kella 01.00-ni, kui toimkonna vastutav isik on nõus sellel ajal kadetikasiinos viibima või kui KVA teenistuja on nõus võtma vabatahtlikult vastutuse üle punktis 5.3.12 sätestatud korras. 
4.1.2.	Kadetikasiinos toimuv üritus peab olema kooskõlastatud kadetikasiino juhatajaga. Kooskõlastus peab olema saadud hiljemalt ürituse toimumise päeval kell 17.00 ning kooskõlastusest tuleb teavitada KVA julgeolekuteenistujat ja Kaitseliidu valveteenistust.
4.1.3.	Toimkond peab olema andnud kadetikasiino Kaitseliidu valveteenistuse valve alla hiljemalt kell 01.00, välja arvatud ürituste toimumise ajal või kui kadetikasiino on üle võetud punktis 5.3.12 sätestatud korras ja kadetikasiino juhataja on andnud selleks loa.
4.1.4.	Kadetikasiino juhatuse loaga on võimalik hoida kadetikasiinot kauem lahti.
4.2.	Kadetikasiino on kinni reedest pühapäevani, välja arvatud varem kooskõlastatud ürituse toimumisel või juhul kui kadetikasiino juhataja on andnud kadetikasiino kasutamiseks loa.
4.3.	Muudel aegadel on võimalik kadetikasiinot kasutada ainult kadetikasiino juhataja või tema puudumisel kadetikasiino varustaja loal.
4.4.	Kadetikasiino kasutamise graafikut saab vaadata ja kasutamist kooskõlastada KVA ruumide broneerimise keskkonnas.
4.5.	Kadetikasiino juhatuse liikmetele, kes tegelevad kadetikasiino varustamise või muude haldusküsimustega, ei ole kehtestatud ajapiirangut kadetikasiino ruumides viibimiseks.
4.6.	KVA sissepääsu- ja valvekorra alusel on KVA julgeolekuteenistujatel ja Kaitseliidu valveteenistusel õigus anda korraldus lõpetada keelatud tegevus või rikkumine.

5.	TÖÖKORRALDUS
5.1.	Kadetikasiino tegevust organiseerib kadetikasiino juhataja, kelle ülesanded on järgmised:
-	kanda hoolt, et järgitaks kadetikasiino käitumisreegleid;
-	kontrollida kadetikasiino korrasolekut;
-	määrata kadetikasiino toimkonna vanem ja varustaja;
-	koostada toimkonna graafik;
-	juhendada toimkonda;
-	kanda hoolt toimkonna dokumentatsiooni eest;
-	hallata kadetikasiino vara ja varusid;
-	organiseerida kadetikasiino varude täiendamist;
-	vaadata vähemalt kord kvartalis üle kadetikasiino varustatus ning koostada varustajale täiendust vajavate varude nimekiri;
-	kanda hoolt, et jäätmeid käideldaks juhendi järgi;
-	vastutada kadetikasiinos toimuvate ürituste korraldamise ja elluviimise eest;
-	levitada KVA-sisestes teavituskanalites kadetikasiinos toimuvate ürituste infot.
5.2.	Kadetikasiino varustamise ja eksponaatidega tegeleb kadetikasiino varustaja, kelle ülesanded on järgmised:
-	kanda juhataja suuniste järgi hoolt kadetikasiino varustatuse eest;
-	kanda hoolt, et jäätmeid käideldaks juhendi järgi;
-	varuda vajalikke majandus- ja bürootarbeid;
-	toetada juhatajat tema tegevuses;
-	täita kadetikasiino juhataja korraldusel tema kohustusi.
5.3.	Kadetikasiino igapäevase toimimise ja korrasoleku eest vastutab kadetikasiino toimkond.
5.3.1.	Kadetikasiino toimkond koosneb vähemalt kahest kadetist: toimkonna vanemast (teise õppeaasta kadett) ja toimkondlasest. Toimkonna koosseis märgitakse toimkonna graafikusse. 
5.3.2.	Toimkonna vanema ja toimkondlase määrab ametisse kadetikasiino juhataja.
5.3.3.	Toimkonna vanema ülesanded:
-	vastutada toimkonna üleandmise ja vastuvõtmise eest, järgides kadetikasiino juhataja korraldust;
-	vastutada kadetikasiino õhtuse arvepidamise juhatajale üleandmise eest;
-	teenindada külalisi ja vastutada korra tagamise eest kadetikasiinos, lisaks täita nõudeid punktis 6 sätestatud korra alusel;
-	vastutada toimkondlase juhendamise eest.
5.3.4.	Toimkondlase ülesanded:
-	täita vajadusel toimkonna vanema kohustusi; 
-	täita toimkonna vanema antud ülesandeid;
-	teenindada külalisi ja vastutada korra tagamise eest kadetikasiinos.
5.3.5.	Toimkonna vanem ja toimkondlane ei ole kohustatud kedagi lauas teenindama. 
5.3.6.	Toimkondlane on kohustatud teavitama juhatajat toimkonna vanema tegevusetusest, rikkumistest või käitumisreeglite eiramisest.
5.3.7.	Toimkonna ülesanded:
-	tunda Kadetikogu põhikirja ja kadetikasiino kasutamise korda;
-	avada ja sulgeda kadetikasiino määratud aegadel;
-	võtta kadetikasiino toimkond üle vastavalt kadetikasiino juhataja nõuetele;
-	jälgida, et kadetikasiino külalised tarvitaks üksnes ürituse või tegevuse tarbeks ette nähtud sööke ja jooke;
-	anda tekkinud probleemidest kohe teada kadetikasiino juhatajale;
-	koristada kõik ruumid enne kadetikasiino sulgemist ja kontrollida neid kadetikasiino toimkonna üleandmis-vastuvõtmislehe alusel;
-	anda varustajale kohe teada hooldusvahendite või hügieenitarvikute puudujäägist;
-	teavitada kadetikasiinos viibijaid 15 minutit enne sulgemisaega kadetikasiino peatsest sulgemisest;
-	täita teisi kadetikasiino juhatuse määratud ülesandeid.
5.3.8.	Toimkonnal on õigus ja kohustus kutsuda korrale kõiki ebasündsalt käituvaid isikuid või paluda neil kadetikasiinost lahkuda.
5.3.9.	Toimkonnal on õigus viibida kadetikasiinos tund aega enne avamist ja pool tundi pärast sulgemist. 
5.3.10.	Toimkonna kohustuste mittetäitmise eest on kadetikasiino juhatajal õigus teha ettekanne õppurkorpuse ülemale või tema puudumisel õppurkorpuse ülema abile, kes võib vajadusel kasutada distsiplinaarvõimu ja käsuõigust. 
5.3.11.	Kui toimkondlane ei saa mõjuval põhjusel graafikus ette nähtud ajal toimkonnas olla, leiab ta endale asendaja ja annab sellest juhatajale teada esimesel võimalusel, kuid hiljemalt üks päev enne toimkonna algust.
5.3.12.	Toimkondlase vastutuse üleandmise kord:
-	vastutust ei tohi üle anda ebaadekvaatselt käituvale või ilmsete alkoholijoobe tunnustega kadetile (toimkonna vanemal on õigus keelduda vastutuse üleandmisest);
-	toimkonna vastutuse üleandmisel läheb kogu vastutus kadetikasiinos toimuva eest toimkonda üle võtvale toimkonna vanemale;
-	vastutuse üleandmisel tuleb veenduda kadetikasiino korrasolekus;
-	vastutuse üleandmisel punktis 5.3.12 sätestatud korras võib kadetikasiinot lahti hoida kuni kella 01.00-ni, välja arvatud juhul, kui rikutakse punktis 6 sätestatud käitumisreegleid või kui kadetikasiino lahtiolek on kooskõlastatud kadetikasiino juhatajaga.
5.4.	Uue kadetikasiino juhatuse valib ametis olev kadetikasiino juhatus õppeaasta viimasel semestril.

6.	ÜLDISED KÄITUMISREEGLID
6.1.	Kadetikasiinos viibija riietus peab olema korrektne ja puhas (ingl smart casual). Kadetikasiinosse on keelatud siseneda:
-	spordiriietes;
-	lühikestes pükstes ja lahtistes jalatsites, välja arvatud kadetikasiino juhatuse määratud ajal.
6.2.	Kadetikasiinos viibijad on kohustatud käituma viisakalt ja austama üksteist olenemata ametikohast ja auastmest.
6.3.	KVA teenistujatel on võimalik kutsuda kadetikasiinosse külalisi. Külalised tuleb registreerida KVA peasissepääsu juures asuvas Kaitseliidu valvelauas.
6.4.	Kadetikasiinos on lubatud KVA ülema loal tarvitada mõõdukas koguses lahjasid alkohoolseid jooke, lähtudes Kaitseväe sisemäärustiku punktist 21.
6.5.	Kadetikasiinos on keelatud suitsetada ja e-sigarette kasutada.
6.6.	Kadetikasiino inventari tuleb kasutada heaperemehelikult ja säästlikult.
6.7.	Kadetikasiino ruumidest on keelatud välja viia:
-	kadetikasiino inventari (v.a hoolduseks või kadetikasiino juhataja loal);
-	Kadetikogu ja kadetikasiino kasutuses olevaid meeneid ja kingitusi.
6.8.	Kõik kadetikasiinos viibivad isikud on kohustatud täitma kadetikasiino kodukorda ja pidama kinni üldtunnustatud käitumisnormidest.
6.9.	Kadetikasiinosse kutsutud külalise eest vastutab külalise kutsuja või vastuvõtja.